Συντεταγμένες: 33°27′32″N 36°14′14″E﻿ / ﻿33.45889°N 36.23722°E﻿ / 33.45889; 36.23722

H **Νταράγια** (αραβικά: دَارَيَّا‎) είναι ένα προάστιο της Δαμασκού στη Συρία. Το κέντρο της Νταράγια απέχει 8 χιλιόμετρα νοτιοδυτικά του κέντρου της Δαμασκού. Διοικητικά ανήκει στο κυβερνείο Ριφ Ντιμάσκ.

Πληθυσμός και ιστορία
---------------------

Η πόλη είχε πληθυσμό 131.501 κατοίκων το 2004, καθιστώντας την την 19η μεγαλύτερη πόλη ανά γεωγραφική οντότητα στη Συρία.

Η Νταράγια έχει υψόμετρο 689 μέτρων. Μετά το 2011, ο αριθμός μειώθηκε σταδιακά, ως αποτέλεσμα της σύγκρουσης μεταξύ των δυνάμεων της Συρίας και των επαναστατών, σε 7.000 αμάχους και μαχητές έως τις 26 Αυγούστου 2016, μετά από και ως αποτέλεσμα της αυστηρής πολιορκίας, που επιβλήθηκε στην πόλη από την συριακή κυβέρνηση.

Η κυβέρνηση ανάγκασε τον υπόλοιπο πληθυσμό να αποδεχτεί τον αναγκαστικό εκτοπισμό στα βόρεια της Συρίας, έτσι ώστε η πόλη να αδειάσει από τους κατοίκους της. Πρόσφατα, η συριακή κυβέρνηση επέτρεψε σε ορισμένες οικογένειες να επιστρέψουν στα σπίτια τους, αφού έλαβαν τις απαραίτητες άδειες ασφαλείας.

Η Νταράγια είναι μια από τις παλαιότερες πόλεις της Συρίας. Λέγεται ότι ήταν το μέρος, όπου ο Απόστολος Παύλος μεταστράφηκε στον χριστιανισμό (30 μ.Χ.), "στον δρόμο της Δαμασκού". 

Ο Πατριάρχης Γρηγόριος Γ' Λαχάμ, ο σημερινός ηγέτης της Μελχιτικής Ελληνικής Καθολικής Εκκλησίας, γεννήθηκε στην Νταράγια στις 15 Δεκεμβρίου 1933 ως Λουτφί Λαχάμ.

Συριακή Επανάσταση
------------------

Η Νταράγια έχει αποτελέσει θέατρο σφοδρών μαχών κατά τη διάρκεια του Συριακού Εμφυλίου Πολέμου. Η πόλη ήταν από τα πρώτα σημαντικά κέντρα αντικυβερνητικών διαδηλώσεων. Τον Αύγουστο του 2012, ομάδες αντιπολίτευσης κατήγγειλαν ότι οι κυβερνητικές δυνάμεις πραγματοποίησαν μαζική δολοφονία, που αργότερα έγινε γνωστή ως σφαγή της Νταράγια,   και δεύτερη φορά στις 4 Ιανουαρίου 2013. Ωστόσο, από το καλοκαίρι του 2013 οι μάχες συνεχίστηκαν στην πόλη με το μεγαλύτερο μέρος του δήμου να ελέγχεται από τις ένοπλες δυνάμεις της αντιπολίτευσης.

Μέχρι τα μέσα του 2016, ο Συριακός Στρατός είχε τον έλεγχο περίπου του 65% της Νταράγια, προχωρώντας σταθερά και σφίγγοντας την πολιορκία. Τον Αύγουστο του 2016, μια συμφωνία επέτρεψε την εκκένωση ανταρτών και αμάχων. Περίπου 700 αντάρτες μεταφέρθηκαν με ασφάλεια στην πόλη Ιντλίμπ στα βόρεια, που ήταν υπό τον έλεγχο των ανταρτών.  Αυτή η συμφωνία ήταν ουσιαστικά μια παράδοση των επαναστατών.

Εν μέσω των συνεχών βομβιστικών επιθέσεων και συγκρούσεων, μια ομάδα νέων (κυρίως πρώην φοιτητές) ίδρυσαν μια υπόγεια δημόσια βιβλιοθήκη, που συγκέντρωσε μια συλλογή περισσότερων από 15.000 βιβλίων. Τα περισσότερα από τα βιβλία βρέθηκαν στα ερείπια ερειπωμένων σπιτιών και οι βιβλιοθηκονόμοι κατέγραφαν το όνομα του ιδιοκτήτη του σπιτιού, έτσι ώστε τα βιβλία να μπορέσουν να επιστραφούν μετά τον πόλεμο.

Παρά την καταστολή και τους βομβαρδισμούς που πέρασε, η Νταράγια αποτέλεσε παράδειγμα άσκησης τοπικής αυτόνομης αυτοοργάνωσης.

Κλίμα
-----

Η Νταράγια έχει ψυχρό ημι-άνυδρο κλίμα (κλιματική ταξινόμηση Κέππεν: *BSk*). Οι βροχοπτώσεις είναι υψηλότερες το χειμώνα από ό,τι το καλοκαίρι. Η μέση ετήσια θερμοκρασία στην Νταράγια είναι 17,1 βαθμοί Κελσίου. Έχει μέση ετήσια βροχόπτωση 211 χιλιοστά..

Παραπομπές
----------

1. 1 2  «Χιλιάδες Σύροι αρχίζουν να επιστρέφουν στην Νταράγια». *Documento News*. 28-08-2018.. Ανακτήθηκε στις 13-11-2020.
2. ↑  Mahmood, Mona· Harding, Luke (28 Αυγούστου 2012). «Syria's worst massacre: Daraya death toll reaches 400». *The Guardian*.
3. ↑  Сирия пересчитывает расстрелянных (Коммерсантъ, 27 августа 2012)
4. ↑  Сирийские войска вытеснили боевиков с юго-запада Дамаска Αρχειοθετήθηκε 2013-01-06 στο Wayback Machine. (Ρωσικά)
5. ↑  Эвакуация раненого солдата под Дамаском Αρχειοθετήθηκε 2013-05-10 στο Wayback Machine. (Ρωσικά)
6. ↑  Fadel, Leith (5 Αυγούστου 2016). «Syrian Army seizes large chunks of strategic west Damascus town». Αρχειοθετήθηκε από το πρωτότυπο στις 25 Ιουνίου 2019. Ανακτήθηκε στις 10 Αυγούστου 2016.
7. ↑  «Syria Darayya: Deal reached to evacuate besieged town». bbc.com. 26 Αυγούστου 2016.
8. 1 2  «Global Voices στα Ελληνικά - Νταράγια, σύμβολο ειρηνικής επανάστασης και αυτοδιάθεσης: Στα χέρια του συριακού καθεστώτος». *Global Voices στα Ελληνικά*. 29 Αυγούστου 2016. Ανακτήθηκε στις 13 Νοεμβρίου 2020.
9. ↑  «Rebels to surrender Syrian town of Darayya to Assad's forces». *The Guardian*. 25 Αυγούστου 2016.
10. 1 2  «Darayya: Reading Through the Siege | SyriaUntold | حكاية ما انحكت» (στα Αγγλικά). Ανακτήθηκε στις 13 Νοεμβρίου 2020.
11. ↑

Πηγές
-----

* Νταράγια, Ριφ Ντιμάσκ Βίντεο βομβαρδισμού της Νταράγια κατά τη διάρκεια του εμφυλίου πολέμου στη Συρία - YouTube.
* «Syria's secret library» (στα αγγλικά). *BBC News*. 2016-07-27.. Ανακτήθηκε στις 2020-11-13.